A szilvesztert megelőző időszakban Nógrád megyében több helyen árusítanak különféle rakétákat, tűzijátékokat és más pirotechnikai eszközöket. Az állampolgárok a pirotechnikai termékeket kizárólag működési engedéllyel rendelkező üzletből vagy forgalmazó raktárkészletből vásárolhatják meg. A rendőrség a társszervekkel közreműködve idén is visszatérően ellenőrzi az árusító helyeket, mely során kiemelt figyelmet fordítanak az engedély nélkül forgalmazók kiszűrésére.

Magyarországon négy kategóriába sorolhatók a pirotechnikai termékek.

Az 1. pirotechnikai osztályba tartozó termékeket a 14. életévüket betöltött személyek, míg a 2. pirotechnikai osztályba tartozó termékeket a 16. életévüket betöltött személyek az év során bármikor, engedély nélkül is megvásárolhatják és használhatják.

A 3. pirotechnikai osztályba tartozó termékeket nagykorú személyek december 28-31. között engedély nélkül vásárolhatják meg, illetve birtokolhatják. Ezen osztályba tartozó tűzijátékok a használati- és kezelési útmutatóban meghatározottak szerint december 31-én 18 órától január 1-jén 6 óráig használhatók fel. A fel nem használt, vagy hibás 3. pirotechnikai osztályba tartozó tűzijáték terméket a vevőnek 2019. január 5-ig vissza kell szállítani a forgalmazónak, aki ezt köteles térítésmentesen visszavenni.

A 4. pirotechnikai osztályba tartozó, nagy hatóanyag-tartalmú tűzijáték termékeket az év végi időszakban is kizárólag szakképzett pirotechnikus vásárolhatja meg és használhatja fel.

Petárdát birtokolni és felhasználni az év minden napján, így szilveszter éjjel is tilos! A rendőrség a petárdát birtoklók és használókkal szemben szabálysértési eljárást kezdeményez, amelynek keretében akár 150.000 forintig terjedő pénzbírságot is kiszabhat.

A megvásárolt pirotechnikai termékeket csak a használati utasításoknak megfelelően, kellő körültekintéssel használják fel és vigyázzanak, hogy embertársaik testi épségét ne veszélyeztessék.

Kérjük, fogadják meg a Nógrád Megyei Rendőr-főkapitányság alábbi tanácsait:

Olvassa el a használati útmutatót, és mindig tartsa be az abban foglaltakat!

Úgy tárolja azokat, hogy a gyermekek ne férhessenek hozzá!

Ne szerelje szét, vagy alakítsa át a termékeket!

Ügyeljen a biztonságos indításra! Használjon szúrólángot adó gázgyújtót vagy vihargyufát.

A termékek jelentős része csak szabadtéri felhasználású, ezért beltérben soha ne működtesse azokat!

Kézben tartva ne működtessen el tűzijáték terméket, és ne hajoljon fölé!

Győződjön meg arról, hogy függőleges irányban semmilyen akadály nincs a termék útjában, és oldalirányban tartsa be a gyártó által meghatározott, a használati útmutatóban szereplő biztonsági távolságot!

A tűzijáték rakéta vezetőpálcáját soha ne szúrja be a földbe, hanem stabilan álló csőből indítsa (amely lehet akár egy üres pezsgősüveg is)! Eltört vezetőpálcás rakétát ne indítson! A kisebb telepet támassza meg oldalról téglával, esetleg egy másik teleppel.

A környezeti tűz oltásához legyen a közelben tűzoltó készülék, de minimum egy vödör víz!

A sérült, hibás vagy lejárt szavatosságú terméket vigye vissza a vásárlás helyére!

Balesetmentes szórakozást és boldog új esztendőt kíván a Nógrád Megyei Rendőr-főkapitányság!